เกษตรกรแห่สมัครกองทุนการออมฯผ่านธ.ก.ส.
เกษตรกร แห่สมัคร กอช. ผ่านระบบ ธ.ก.ส. วันแรกกว่า 1.4 แสนราย ตั้งเป้าสิ้นปีนี้เพิ่มเป็น 8 แสนราย
20 ส.ค. 2558

เกษตรกร แห่สมัคร กอช. ผ่านระบบ ธ.ก.ส. วันแรกกว่า 1.4 แสนราย ตั้งเป้าสิ้นปีนี้เพิ่มเป็น 8 แสนราย
นายสุรพงศ์ นิลพันธุ์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. เตรียมความพร้อมทุกสาขาในการเดินหน้ารับสมัครสมาชิกเข้ากองทุนการออมแห่งชาติ ( กอช. ) และผลจากการที่ธนาคารได้เดินหน้าเรื่องการประชาสัมพันธ์ให้ลูกค้าและบุคคลทั่วไปได้รับทราบก่อนหน้า คาดว่าในวันที่เปิดรับสมัครวันแรกคือวันนี้จะมีลูกค้าและประชาชนทั่วไป สมัครเข้าเป็นสมาชิก กอช. ได้ทันทีกว่า 1.44 แสนราย จากยอดผู้แสดงความสนใจเข้าสมัครกว่า 1.72 แสนราย 
ทั้งนี้เบื้องต้น ธนาคารจะต้องตรวจสอบสิทธิผู้สมัครทุกรายว่า เป็นผู้ที่ได้รับสิทธิซ้ำซ้อนกับประกันสังคม หรือ กองทุนบำเหน็จบำนาญข้าราชการ ( กบข. ) หรือไม่ และจากการตรวจสอบรายชื่อผู้ที่สนใจล่าสุดกว่า 1.72 แสนราย คาดว่าจะมีผู้ที่มีสิทธิซ้ำซ้อนกับประกันสังคมและ กบข. จึงคาดว่าจะในวันแรกจะสามารถขึ้นทะเบียนสมาชิกได้กว่า 1.44 แสนราย 
สำหรับเป้าหมายการหาสมาชิกเข้าโครงการ กอช. ของ ธ.ก.ส. ที่มีฐานลูกค้ากว่า 4 ล้านครอบครัว คาดว่ายอดสมัครสมาชิก กอช. จะเพิ่มขึ้นเป็น 3 แสนราย เมื่อสิ้นเดือน ก.ย. และเพิ่มเป็น 8 แสนราย ก่อนสิ้นปี 2558 นี้ โดยเป้าหมายของปี 2559 จะเพิ่มจำนวนสมาชิกเป็น 2 ล้านราย และคาดว่าจะได้ถึง 4 ล้านรายเมื่อสิ้นปี 2560